पाडलवा के तीन फलियों में दो माह में पहुंचेगी बिजली
चौपाल में ग्रामीणों ने बताई समस्या, कलेक्टर ने दिए आदेश
भास्कर संवाददाता | झाबुआ
राणापुर विकासखंड के ग्राम पाडलवा के उकाला फलिया, पटेल फलिया व खोबरा फलिया में दो माह के भीतर बिजली आएगी। चौपाल में ग्रामीणों ने समस्या बताई तो कलेक्टर डॉ. अरुणा गुप्ता ने तत्काल विद्युत कंपनी के अधिकारियों को व्यवस्था करने के निर्देश दिए। कलेक्टर के साथ विधायक शांतिलाल बिलवाल, जिपं सीईओ अनुराग चौधरी व संयुक्त कलेक्टर आरएस मंडलोई भी मौजूद थे।
दरअसल, प्रशासन द्वारा ग्रामीणों की समस्याओं का मौके पर निराकरण करने के लिए अलग-अलग गांवों में चौपाल लगाई जा रही है। इसके तहत विधायक व अधिकारी ग्राम पाडलवा व भूतखेड़ी पहुंचे थे। पाडलवा में बिजली की समस्या का निराकरण करने के निर्देश दिए गए। कलेक्टर ने ग्रामीणों को बताया बिल बकाया होने से बिजली बंद है। सभी मिलकर 10 प्रतिशत राशि जमा कर दें तो बिजली सप्लाय चालू हो जाएगी। गांव में कर्मकार मंडल योजना में सिर्फ 15 हितग्राहियों का पंजीयन होने पर कलेक्टर ने नाराजगी जताते हुए कैंप लगाकर तीन दिन में सभी का पंजीयन करने और प्रसूति सहायता योजना का लाभ दिलाने को कहा। गांव के तड़वी फलिया में हैंडपंप चालू करने, इंदिरा आवास व मुख्यमंत्री आवास के अधूरे काम पूरा करने के निर्देश दिए।
सचिव व एपीओ को नोटिस
पाडलवा में कपिलधारा कूप और मुख्यमंत्री आवास मिशन के हितग्राही को भुगतान नहीं करने के कारण सचिव, एपीओ व मनरेगा के जिला समन्वयक को नोटिस जारी कर तीन दिन में हितग्राही को भुगतान करवाने के निर्देश दिए।
भूतखेड़ी में बनेगा तालाब
ग्राम भूतखेड़ी में ग्रामीणों की मांग पर कलेक्टर ने तालाब निर्माण करवाने के निर्देश दिए। गांव में राशन की दुकान खोली जाएगी। साथ ही खराब डीपी को सुधारेंगे।
hin_Deva hin_Deva bho_Deva hin_Deva hin_Deva hin_Deva hin_Deva awa_Deva hin_Deva